CELEX: 62021TN0645
Language: sk
Date: 2021-10-06 00:00:00
Title: Vec T-645/21: Žaloba podaná 6. októbra 2021 – Bloom/Parlament a Rada

29.11.2021   
            
            
               SK
            
            
               Úradný vestník Európskej únie
            
            
               C 481/39
            
         
      Žaloba podaná 6. októbra 2021 – Bloom/Parlament a Rada
      (Vec T-645/21)
      (2021/C 481/54)
      Jazyk konania: francúzština
      
         Účastníci konania
      
      
         Žalobkyňa: Bloom (Paríž, Francúzsko) (v zastúpení: C. Saynac a L. Chovet Ballester, advokátky)
      
         Žalovaní: Európsky parlament a Rada Európskej únie
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  na základe článkov 256 a 263 ZFEÚ čiastočne zrušil nariadenie Európskeho parlamentu a Rady (EÚ) 2021/1139 zo 7. júla 2021, ktorým sa zriaďuje Európsky námorný, rybolovný a akvakultúrny fond a ktorým sa mení nariadenie (EÚ) 2017/1004 (Ú. v. EÚ L 247, 2021, s. 1), najmä jeho články 17, 18 a 19;
               
            
                  —
               
               
                  uložil Európskemu parlamentu a Rade Európskej únie povinnosť nahradiť všetky trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza tri žalobné dôvody.
      
                  1.
               
               
                  Prvý žalobný dôvod je založený na porušení cieľov vysokej úrovne ochrany životného prostredia a udržateľného rozvoja. Žalobkyňa tvrdí, že články 17, 18 a 19 nariadenia (EÚ) Európskeho parlamentu a Rady (EÚ) 2021/1139 zo 7. júla 2021, ktorým sa zriaďuje Európsky námorný, rybolovný a akvakultúrny fond a ktorým sa mení nariadenie (EÚ) 2017/1004 (ďalej len „nariadenie ENRAF“) opätovne zavádzajú dotácie, ktoré sú nepriaznivé pre morské prostredie v rozpore s cieľmi vysokej úrovne ochrany životného prostredia a udržateľného rozvoja, ktoré boli v právnych predpisoch Únie potvrdené.
               
            
                  2.
               
               
                  Druhý žalobný dôvod je založený na porušení všeobecných zásad práva Únie obozretnosti a proporcionality. Podľa žalobkyne články 17, 18 a 19 nariadenia ENRAF sú v rozpore so zásadou obozretnosti zakotvenou v článku 191 ods. 2 ZFEÚ. Účinky vyššie uvedených článkov sú navyše v rozpore so zásadou proporcionality uplatniteľnou v oblasti rybolovu.
               
            
                  3.
               
               
                  Tretí žalobný dôvod je založený na porušení Dohovoru Organizácie Spojených národov o morskom práve z 10. decembra 1982, Dohovoru o ochrane morského prostredia a pobrežných oblastí Stredozemného mora z 9. júla 2004 a zásady plnenia zmlúv v dobrej viere. Žalobkyňa tvrdí, že články 17, 18 a 19 nariadenia ENRAF sú v rozpore so záväzkami stanovenými vo vyššie uvedených dohovoroch v oblasti boja proti nadmernému rybolovu a zachovania morských zdrojov. Parlament a Rada podľa žalobkyne prijatím sporných článkov porušili zásadu plnenia zmlúv v dobrej viere.